
სცენარზე დაფუძნებული ანალიტიკური წერითი დავალების ნიმუში
წერითი კომპონენტი: სცენარზე დაფუძნებული ანალიტიკური დავალება
დავალების შესასრულებელი დრო: 90 წუთი

საგამოცდო სცენარი 
მიმდინარე წლის იანვარში, მკაცრი კლიმატური პირობებისა და ყინვის ფონზე, ქვეყნის აღმოსავლეთ რეგიონის მთავარ გაზსადენ მაგისტრალზე მოხდა მძლავრი აფეთქება. ინციდენტის შედეგად, ბუნებრივი აირის მიწოდება მყისიერად შეუწყდა 50 000-მდე  აბონენტს, ორ რეგიონულ საავადმყოფოსა და სამხედრო ბაზას.
შემთხვევიდან 20 წუთში, სახელმწიფო უსაფრთხოების სამსახურის  ოპერატიულმა ჯგუფმა შემთხვევის ადგილთან ახლოს, ტყის მასივში, აღმოაჩინა უცხო ქვეყნის სპეცსამსახურებთან დაკავშირებული დივერსიული ჯგუფის კვალი და სპეციალური საინჟინრო მოწყობილობები, რაც მიანიშნებს მიზანმიმართულ ტერორისტულ აქტზე და არა ტექნიკურ გაუმართაობაზე.
აფეთქების პარალელურად, სოციალურ ქსელებში კოორდინირებულმა ანონიმურმა გვერდებმა დაიწყეს პანიკური ვიდეომასალების გავრცელება, სადაც ნათქვამია, რომ ქვეყნის ენერგოსისტემა სრულად ჩამოიშალა, უახლოეს საათებში გაითიშება ელექტროენერგია და დედაქალაქიც გაზის გარეშე დარჩება. რეგიონში უკვე შეინიშნება მოსახლეობის მასობრივი პანიკა. მოქალაქეები ცდილობენ საკუთარი ავტომობილებით დატოვონ რეგიონი, რამაც თბილისისკენ მიმავალ ცენტრალურ მაგისტრალზე მრავალკილომეტრიანი საცობები და ავარიები გამოიწვია. სამაშველო და საავარიო ბრიგადები ფიზიკურად ვეღარ ახერხებენ აფეთქების ადგილზე მისვლას გზების ბლოკირების გამო. ამინდის პროგნოზით, მომდევნო 24 საათში ყინვა კიდევ უფრო გაძლიერდება.
დავალება:
მოცემული სცენარისა და საგამოცდო სტანდარტების საფუძველზე, მოამზადეთ ანალიტიკური ბრიფი (მოცულობა: 300-500 სიტყვა), სადაც ნათლად უპასუხებთ შემდეგ პუნქტებს:
1. მოახდინეთ პრობლემის იდენტიფიცირება;
2. გაანალიზეთ ძირითადი საფრთხეები და რისკები;
3. შეაფასეთ მოსალოდნელი შედეგები;
4. ჩამოაყალიბეთ თქვენი არგუმენტირებული პოზიცია კრიზისის მართვასთან დაკავშირებით;
5. შემოგვთავაზეთ მოქმედების  ალტერნატიული ვარიანტი/ვარიანტები.
